Der er vanen tro hektisk aktivitet på transfermarkedets sidste dag. Travlhed er der også i AaB, hvor Lucas Andersen er på vej til hollandsk fodbold. AaB bekræfter, at den 17-årige offensivspiller er til lægetjek i Ajax, som længe har holdt øje med stortalentet, og dermed er det kun formaliteter, der mangler, inden Lucas Andersen kan skifte til storklubben, som i forvejen tæller flere danske navne. Nicolai Boilesen, Christian Eriksen, Christian Poulsen og Lasse Schöne er i forvejen at finde i den hollandske klub. Lucas Andersen kom til AaB fra Aalborg Freja, og han spillede sin første superligakamp for AaB 5. marts 2011. Han har 34 U-landskampe på CV'et, og han er netop udtaget til U21-landsholdet. Han har dog også landsholdserfaring på seniorniveau, da han i januar var med ligalandsholdet i Thailand.

Opsummering:
AaB's Lucas Andersen meget tæt på en aftale med den hollandske storklub.